Matvælastofnun varar við tínslu á kræklingi í Hvalfirði þar sem þörungaeitur hefur greinst langt yfir viðmiðunarmörkum. Sérfræðingur hjá stofnuninni segir eitrið mælast á hverju sumri en sé farið að teygja sig lengra inn á haustið.
Á þessum tíma árs er algengt að fólk gangi fjörur í Hvalfirði og tíni sér krækling til matar en það er ekki alltaf hættulaust. Fulltrúar Matvælastofnunar voru við rannsóknir við Fossá í Hvalfirði undir lok september þar sem sýni voru tekin. Í ljós kom að magn eiturs er langt yfir viðmiðunarmörkum. Ingibjörg Jónsdóttir er fagstjóri hjá Matvælastofnun.
Eiturþörungar greindust í vor og því hafa verið viðvaranir í allt sumar að tína krækling í Hvalfirði en núna tókum við sýni og vorum að vonast til þess að þetta værir liðið hjá en það reyndist ekki vera, því miður -Þetta var töluvert magn sem að mældist ekki satt?- Jú, hámarkið er 160 míkrógröm í kílói en þarna voru 1150 að greinast.
Hún segir eitrið geta valdið óþægindum strax eftir inntöku.
Þetta er semsagt DSP eitur og það veldur svona maga einkennum, kviðverkjum, ógleði, uppköstum og niðurgangi og þetta byrjar jafnvel bara nokkrum klukkutímum eftir að þú borðar og líður hjá á fáum dögum.
-Hvernig er þróunin í þessu, finnst þér þetta vera að aukast?-
Þetta hefur nú verið í gangi síðan við fórum að fylgjast með þessu, eiturþörungar blómstra og koma upp á sumrin en aðeins höfum við orðið vör við að þetta nær lengra fram á haustið að það greinist eitur í kræklingnum. En hvort að það sé vegna hlýnunar sjávar en það er ekki fyrir mig að segja.
Matvælastofnun varar við kræklingi í Hvalfirði þar sem þörungaeitur hefur greinst yfir viðmiðunarmörkum. Eitrið getur valdið allskonar vanlíðan. kviðverkjum, niðurgangi, ógleði og uppköstum. 